ธุรกิจขอนแก่น กู้ซอฟต์โลน ซื้อเครื่องจักร
เอสเอ็มอีเปิดตัวซอฟต์โลน ที่ขอนแก่น พบยื่นกู้กว่า 100 ราย วงเงิน 600 ล้าน
24 ส.ค. 2559

เอสเอ็มอีเปิดตัวซอฟต์โลน ที่ขอนแก่น พบยื่นกู้กว่า 100 ราย วงเงิน 600 ล้าน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว. หรือเอสเอ็มอีแบงก์) เปิดเผยว่า ธนาคารได้เปิดตัวโครงการสินเชื่อซอฟต์โลน ดอกเบี้ยต่ำ 4% เพื่อกระตุ้นให้ผู้ประกอบการขนาดกลางและขนาดย่อม (เอสเอ็มอี) ลงทุนปรับเปลี่ยนเครื่องจักรใหม่ เพิ่มประสิทธิภาพการผลิต โดยเปิดตัวแห่งแรกที่ จ.ขอนแก่น
ทั้งนี้ พบว่าผู้ประกอบการเอสเอ็มอีรายย่อย ทั้งใน จ.ขอนแก่น และพื้นที่ใกล้เคียงได้ให้ความสนใจเป็นอย่างมาก เข้าร่วมงานกว่า 300 ราย และยื่นกู้ภายในงานกว่า 100 ราย คิดเป็นมูลค่าสินเชื่อรวมกว่า 600 ล้านบาท สูงกว่าที่คาด และผู้ประกอบการหลายรายได้เปลี่ยนแผนที่เดิมจะลงทุนปรับเปลี่ยนเครื่องจักรในปีหน้า มาเป็นการลงทุนในปีนี้แทน
นอกจากนี้ หลังจากเปิดตัวสินเชื่อซอฟต์โลนที่ จ.ขอนแก่น แล้ว ต่อไปจะจัดที่ จ.ชลบุรี พิษณุโลก กำแพงเพชร เชียงใหม่ และกรุงเทพฯ ตลอดเดือน ส.ค.นี้
สำหรับสินเชื่อซอฟต์โลน ดอกเบี้ยต่ำ จะปล่อยกู้ให้เอสเอ็มอีเพื่อปรับเปลี่ยนเครื่องจักรและขยายกำลังการผลิต โดยให้วงเงินกู้สูงถึง 90% ของใบสั่งซื้อเครื่องจักรใหม่ อัตราดอกเบี้ย 4% ตลอดอายุสัญญา ให้กู้สูงสุดนานถึง 7 ปี